વર્તમાન સમયમાં સેલ્ફીએ જે રીતે ગામ ગજવ્યું છે તે જોઈને એમ કહીએ કે સંસાર સેલ્ફીમય થયો છે તો જરાપણ અતિશયોક્તિ નથી. સ્માર્ટફોન ખરીદતી વખતે લગભગ લોકો ફોનમાં ફ્રન્ટ કેમેરા છે કે નહીં તેનું ધ્યાન ચોક્કસ રાખે છે, જેથી સેલ્ફી ક્લિક કરવામાં તકલીફ ન પડે. આ જ કારણસર હવે લગભગ સ્માર્ટફોનમાં રિઅર અને ફ્રન્ટ એમ બંને કેમેરા હોય છે. ફોનનાં ફીચર્સમાં થોડી વધઘટ હશે તો ચાલશે, પરંતુ સેલ્ફી માટેનો ફ્રન્ટ કેમેરા તો હોવો જ જોઈએ ! લગ્નપ્રસંગ, શોપિંગ મૉલ, સ્કૂલ-કૉલેજ, સામાજિક-રાજકીય-ધાર્મિક કાર્યક્રમો, પ્રવાસ, નોકરી, સેલિબ્રિટી મુલાકાત વખતે… બધે જ નજર કરતાં કોઈ એવું જોવા મળશે જ જે સેલ્ફી ક્લિક કરી રહ્યું હોય. સેલ્ફીના આ ટ્રેન્ડનાં કેટલાંક આશ્ચર્યજનક, વિક્રમજનક અને કરૂણ ઉદાહરણો…